Nonfarm Payrolls คืออะไร ทำไมนักลงทุนถึงให้ความสำคัญ
Nonfarm Payrolls คืออะไร มีความสำคัญต่อนักลงทุนแค่ไหน ? ลงทุนแมนจะเล่าให้ฟัง
11 พ.ค. 2565

Nonfarm Payrolls คืออะไร ทำไมนักลงทุนถึงให้ความสำคัญ /โดย ลงทุนแมน
ถ้าพูดถึงเรื่องเศรษฐกิจโลก ประเทศที่ถูกพูดถึงอยู่บ่อย ๆ คงหนีไม่พ้นสหรัฐอเมริกา
โดยข้อมูลจากกองทุนการเงินระหว่างประเทศ (IMF) ปี 2022 ระบุว่าเศรษฐกิจสหรัฐอเมริกา ถูกคาดว่าจะมีมูลค่ากว่า 855 ล้านล้านบาท ใหญ่เป็นอันดับที่ 1 ของโลก
จึงไม่แปลก ที่การเคลื่อนไหวของเศรษฐกิจสหรัฐอเมริกา จะได้รับความสนใจและถูกติดตามโดยนักเศรษฐศาสตร์ นักลงทุน จากทั่วโลก
และหนึ่งในข้อมูลทางเศรษฐกิจที่มีความสำคัญต่อเศรษฐกิจสหรัฐอเมริกา 
คือคำว่า “Nonfarm Payrolls”
Nonfarm Payrolls คืออะไร มีความสำคัญต่อนักลงทุนแค่ไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Nonfarm Payrolls หรือ “ตัวเลขการจ้างงานนอกภาคการเกษตร” เป็นดัชนีชี้นำทางเศรษฐกิจที่มีความสำคัญมากที่สุดตัวหนึ่งของสหรัฐอเมริกา
ตัวเลขที่ว่านี้ นับจากจำนวนการจ้างงานในภาคการบริการ การก่อสร้าง และอุตสาหกรรม ซึ่ง “ไม่นับรวม” การจ้างงานในภาคการเกษตร ในครัวเรือน และในองค์กรไม่แสวงหาผลกำไร
ซึ่งรู้หรือไม่ว่า การจ้างงานที่ถูกนับรวมในตัวเลข Nonfarm Payrolls มีสัดส่วนสูงถึง 80% ของ GDP สหรัฐอเมริกา
ตัวเลข Nonfarm Payrolls นั้นจะถูกประกาศทุก ๆ วันศุกร์แรกของแต่ละเดือน โดยกระทรวงแรงงานของสหรัฐอเมริกา
โดยตัวเลขที่เห็น คือการเปลี่ยนแปลงที่เกิดขึ้นในแต่ละเดือน ซึ่งหมายถึง ปริมาณการจ้างงานที่เพิ่มขึ้นหรือลดลง เมื่อเทียบกับเดือนก่อนหน้า
ถ้าเป็นบวก ก็หมายถึงการจ้างงานเพิ่มขึ้น 
ถ้าเป็นลบ ก็หมายถึงการจ้างงานลดลง
แล้วตัวเลข Nonfarm Payrolls ที่ประกาศออกมานั้น มีความหมายอย่างไร ?
ถ้าตัวเลข Nonfarm Payrolls เพิ่มขึ้น 
หมายความว่าธุรกิจโดยทั่วไปกำลังมีการจ้างงานเพิ่มขึ้น เมื่อเทียบกับเดือนก่อนหน้า
แปลว่า ภาคธุรกิจในภาพรวมของสหรัฐอเมริกากำลังขยายตัว
ขณะที่ฝั่งของแรงงานที่เพิ่งทำงานใหม่นั้น ก็จะมีเงินมาใช้จ่ายเพื่อซื้อสินค้าและบริการ ซึ่งจะช่วยกระตุ้นการเติบโตทางเศรษฐกิจต่อไป
แต่ก็ต้องหมายเหตุว่า การเพิ่มขึ้นของตัวเลข Nonfarm Payrolls บางครั้งก็นำไปสู่ความกังวลเรื่องเงินเฟ้อในอนาคตได้เช่นเดียวกัน
ถ้าตัวเลข Nonfarm Payrolls ลดลง 
หมายความว่าธุรกิจโดยทั่วไปกำลังมีการจ้างงานลดลง เมื่อเทียบกับเดือนก่อนหน้า 
ซึ่งแปลว่า ภาคธุรกิจในภาพรวมของสหรัฐอเมริกากำลังหดตัว
ขณะที่ฝั่งของแรงงาน เมื่อมีคนทำงานในตลาดแรงงานน้อยลง ก็จะทำให้มีเงินเพื่อมาใช้จ่ายในสินค้าและบริการลดลง ซึ่งอาจส่งผลเชิงลบต่อการเติบโตทางเศรษฐกิจในอนาคต
พอเรื่องเป็นแบบนี้ จึงทำให้ตัวเลข Nonfarm Payrolls เป็นตัวเลขทางเศรษฐกิจที่นักลงทุนทั่วโลกให้ความสนใจอย่างยิ่ง เพราะเป็นอีกดัชนีสำคัญที่จะบ่งชี้ถึงเศรษฐกิจในอนาคต รวมไปถึงส่งผลต่อสินทรัพย์ทางการเงิน
- กรณีของค่าเงินดอลลาร์สหรัฐ และตลาดหุ้นสหรัฐอเมริกา
เมื่อตัวเลข Nonfarm Payrolls ที่ประกาศออกมาเพิ่มขึ้น แสดงให้เห็นว่าเศรษฐกิจของสหรัฐอเมริกากำลังขยายตัว และมีแนวโน้มที่จะเติบโตในอนาคต 
ซึ่งกรณีนี้ โดยทั่วไปแล้ว มักส่งผลให้ค่าเงินดอลลาร์สหรัฐแข็งค่าขึ้น และตลาดหุ้นภาพรวมปรับตัวดีขึ้น
ในทางตรงกันข้าม ถ้าตัวเลข Nonfarm Payrolls ที่ประกาศออกมาลดลง
แสดงให้เห็นว่าเศรษฐกิจของสหรัฐอเมริกากำลังซบเซา กรณีนี้มักส่งผลให้ค่าเงินดอลลาร์สหรัฐอ่อนค่าลง และตลาดหุ้นภาพรวมปรับตัวแย่ลง ได้เช่นกัน
- ในกรณีของทองคำ ที่โดยทั่วไปจะเคลื่อนไหวตรงข้ามกับค่าเงินดอลลาร์สหรัฐและตลาดหุ้น
ถ้าตัวเลข Nonfarm Payrolls ที่ประกาศออกมาเพิ่มขึ้น 
ราคาทองคำที่ถูกมองว่าเป็นสินทรัพย์ปลอดภัย ก็มักจะถูกกดดันให้ปรับตัวลดลง เนื่องจากนักลงทุนกล้าที่จะลงทุนในสินทรัพย์เสี่ยงอย่างเช่นหุ้นมากขึ้น
นอกจากนี้ การที่เศรษฐกิจของสหรัฐอเมริกากำลังขยายตัว จะทำให้มีโอกาสที่อัตราดอกเบี้ยในอนาคตนั้นปรับตัวสูงขึ้น เช่น อัตราผลตอบแทนของพันธบัตรรัฐบาลสหรัฐอเมริกา ก็มีผลให้นักลงทุนย้ายเงินไปลงทุนในตราสารหนี้ที่จะได้รับดอกเบี้ยมากขึ้นในอนาคต ได้เช่นกัน
นอกจากนี้ ข้อมูลตัวเลข Nonfarm Payrolls ยังถือเป็นข้อมูลประกอบการตัดสินใจในการกำหนดนโยบายการเงินของธนาคารกลางสหรัฐอเมริกา ไม่ว่าจะเป็น 
- การกำหนดมาตรการผ่อนคลายเชิงปริมาณ (Quantitative Easing: QE) 
- มาตรการดึงสภาพคล่องออกจากระบบ (Quantitative Tightening: QT)
- รวมไปถึงการตัดสินใจเพิ่มหรือลดอัตราดอกเบี้ยนโยบาย (Fed Fund Rate)
จากข้อมูลของกระทรวงแรงงานของสหรัฐอเมริการะบุว่า 
สถิติตัวเลข Nonfarm Payrolls ที่ดีที่สุดเกิดขึ้นในปี 1994 ที่มีตัวเลขการจ้างงานนอกภาคการเกษตรเพิ่มขึ้นถึง 3.9 ล้านตำแหน่ง
ส่วนหนึ่งเพราะเป็นปีหลังจากราคาน้ำมันโลกปรับลดลง จนเป็นส่วนสำคัญที่ช่วยลดต้นทุนการขนส่งและการผลิต นำไปสู่การเติบโตทางเศรษฐกิจของสหรัฐอเมริกา
ขณะที่สถิติตัวเลข Nonfarm Payrolls ที่แย่ที่สุด เพิ่งเกิดขึ้นไปในปี 2020 ที่ผ่านมานี้เอง เนื่องจากผลกระทบจากวิกฤติโควิด 19
ซึ่งทำลายสถิติตัวเลข Nonfarm Payrolls ที่เคยลดลงถึง 5.1 ล้านตำแหน่งในปี 2009 ซึ่งเป็นปีหลังจากเกิดวิกฤติซับไพรม์ในปี 2007-2008
แล้วในช่วงที่ผ่านมา ตัวเลข Nonfarm Payrolls ของสหรัฐอเมริกาเป็นอย่างไร
ปี 2019 ตัวเลข Nonfarm Payrolls เพิ่มขึ้น 1.97 ล้านตำแหน่ง
ปี 2020 ตัวเลข Nonfarm Payrolls ลดลง 9.29 ล้านตำแหน่ง
ปี 2021 ตัวเลข Nonfarm Payrolls เพิ่มขึ้น 6.74 ล้านตำแหน่ง
ถ้าดูแบบนี้ จะเห็นว่าเศรษฐกิจสหรัฐอเมริกากำลังมีการจ้างงานนอกภาคการเกษตรเพิ่มขึ้น หลังจากการเกิดวิกฤติโควิด 19 ในปี 2020
ซึ่งก็เป็นการตอกย้ำมุมมองที่ว่า เศรษฐกิจสหรัฐอเมริกานั้นได้ฟื้นตัวจากวิกฤติแล้ว ตอนนี้นำไปสู่ภาวะเงินเฟ้ออย่างที่หลายคนกำลังพูดถึงกัน
อ่านมาถึงตรงนี้ เราน่าจะพอเข้าใจแล้วว่า ทำไมตัวเลข Nonfarm Payrolls ถึงเป็นข้อมูลที่มีความสำคัญต่อเศรษฐกิจสหรัฐอเมริกา และถ้าเราเป็นนักลงทุนอยู่ การทำความเข้าใจกับข้อมูลตรงนี้น่าจะเป็นประโยชน์กับการลงทุนของเราบ้าง ไม่มากก็น้อย..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-
-
-